b'\n_START_ARTICLE_\nLismore (Skottland)\n_START_SECTION_\nGeografi\n_START_PARAGRAPH_\n\xc3\x98ya ligger i fjorden Loch Linnhe like nordvest for Oban og \xc3\xb8st for Mull. Den er lang og smal. Den vesle \xc3\xb8ya Bernera p\xc3\xa5 vest-siden henger sammen med Lismore ved fj\xc3\xa6re sj\xc3\xb8.\n_START_SECTION_\nNatur\n_START_PARAGRAPH_\nBerggrunnen p\xc3\xa5 \xc3\xb8ya best\xc3\xa5r nesten utelukkende av kalkstein, som gir opphav til et sv\xc3\xa6rt fruktbart jordsmonn.\n_START_SECTION_\nN\xc3\xa6ringsliv\n_START_PARAGRAPH_\nJordbruk har v\xc3\xa6rt en viktig n\xc3\xa6ringsvei p\xc3\xa5 grunn av den fruktbare jorda, tidligere var det en del korndyrking. N\xc3\xa5 brukes \xc3\xb8ya bare til beiting (sauer og storfe) for kj\xc3\xb8ttproduksjon.\n_START_SECTION_\nHistorie\n_START_PARAGRAPH_\nP\xc3\xa5 \xc3\xb8stsiden ligger den ganske godt bevarte, 2000 \xc3\xa5r gamle borgen Broch of Tirefour. Det finnes ogs\xc3\xa5 ruiner av to slott fra 1200-tallet, Achadun Castle i s\xc3\xb8r og Castle Coeffin i den nordlige delen, like ved ruinen av kirken Cathedral of St Moluag fra 1100-tallet, som i flere hundre \xc3\xa5r var et bispesete for Argyll-regionen. Det skal ha ligget et kloster her like fra 500-tallet, grunnlagt av den irske helgenen St. Moluag.'